Aposel
Pol i wok long Masedonia na long ples bilong ol Grik.
20
1Orait na taim ol dispela trabel i pinis, Pol i singautim ol disaipel na em i strongim ol pastaim na em i lusim ol na em i wokabaut i go long provins Masedonia. 2Em i raun long dispela hap na em i mekim planti gutpela tok bilong strongim ol disaipel. Na em i go kamap long ples bilong ol Grik, 3 na em i stap 3-pela mun long dispela hap. Taim Pol i laik kalap long sip na i go long provins Siria, ol Juda i kamapim plen bilong kilim em. Em olsem na Pol i senisim tingting na em i tingting long wokabaut i go long provins Masedonia. 4Na wanpela man bilong taun Beria, nem bilong em Sopater, em i pikinini bilong Pirus, em i stap wantaim Pol. Na tupela man bilong taun Tesalonaika, Aristarkus na Sekundus, na Gaius bilong taun Derbe, na Timoti, na tupela man bilong Esia, Tikikus na Trofimus, ol tu i stap wantaim Pol. 5Ol i dispela man ol i kalap long sip na i go paslain, na ol i wetim mipela long taun Troas. 6Mipela wokabaut i go long Masedonia na long Filipai, bihain long taim bilong Bret i No Gat Yis, mipela kalap long sip na long 5-pela de mipela i go kamap long Troas. Na mipela i stap 7-pela de long dispela hap.
Pol i kirapim Yutikus.
7Long fes de bilong wik mipela i bung bilong brukim bret wantaim ol disaipel, na Pol i autim tok long ol. Em i laik lusim ol long neks de, olsem na em i pulim toktok bilong em i go biknait. 8Long rum mipela i bung long em, ol i bin putim planti lam. Dispela rum i stap antap. 9Na wanpela yangpela man, nem bilong em Yutikus, em i sindaun long windo. Taim Pol i pulim toktok i go moa, orait Yutikus i ai raun na em i slip i dai olgeta. Olsem na slip i winim em na em i pundaun long 3-pela floa i go daun long graun. Na ol i go daun bilong kisim em, tasol em i dai pinis. 10Na Pol i go daun na em i brukim skru na i holim bodi bilong Yutikus, na em i tok, “Yupela no ken i kirap nogut, long wanem, laip bilong em i stap gen long em.” 11Em olsem na Pol i go antap gen long rum na em i brukim bret wantaim ol disaipel na ol i kaikai. Na em i toktok planti wantaim ol i go inap long tulait. Na em i lusim ol na i go. 12Na ol manmeri i kisim dispela yangpela man, em i stap laip, na ol i go nabaut. Na bel bilong ol i gutpela tumas.
13Na mipela i go paslain na kalap long sip na mipela i go long taun Asos. Long Asos mipela laik kisim Pol. Long wanem, Pol i bin kamapim plen bilong em long em bai wokabaut long rot na bungim mipela long Asos. 14Orait, mipela bungim Pol pinis na em i kalap long sip na mipela olgeta i go long taun Mitilini. 15Mipela lusim Mitilini na neks de mipela kamap klostu long ailan Kios. Long neks de mipela kamap long taun Samos. Na long neks de gen mipela i go kamap long taun Miletus. 16Pol i laik abrusim taun Efesus bikos em i no laik lusim planti taim bilong em long provins Esia. Long wanem, em i laik hariap na sapos em inap em i laik kamap long Jerusalem pastaim long de Pentikos.
Pol i toktok long ol Elda bilong sios bilong Efesus.
17Orait na long taun Miletus Pol i salim tok i go long taun Efesus. Em i singaut long ol elda bilong sios i kam long em. 18Na taim ol i kam pinis, orait Pol i tokim ol olsem, “Yupela save pinis long pasin bilong mi taim mi sindaun wantaim yupela. Long fes de mi kam long provins Esia na long olgeta taim mi sindaun wantaim yupela, yupela save long pasin bilong mi. 19Long pasin bilong daunim mi yet wantaim pasin bilong ai wara i pundaun wantaim ol planti hevi ol Juda i bin kamapim long mi, mi bin mekim wok bilong BIKPELA. 20Na mi no surik liklik long autim tok i gutpela bilong helpim yupela. Nogat. Long pablik na long haus tu haus mi bin skulim yupela. 21Mi bin autim tok long ol Juda na long ol Grik na mi tokim ol long tanim bel na kam long God na bilipim na trastim BIKPELA Jisas. 22Na yupela save, nau mi go long Jerusalem, Holi Spirit i salim mi na mi go, na mi no save wanem samting bai kamap long mi long dispela hap. 23Wanpela samting tasol mi save, long olgeta taun Holi Spirit i soim mi olsem, ol bai kalabusim mi na givim kainkain hevi long mi. 24Tasol mi no tingim laip bilong mi i nambawan samting na i bikpela samting long mi. Nogat. Mi tingting tasol long wokabaut long rot Bikpela Jisas i makim bilong mi na pinisim dispela wok Em i bin givim mi bilong autim gutnius i tokaut long grasia bilong God. 25Na mi save, yupela no inap lukim fes bilong mi gen. Planti taim mi bin i stap wantaim yupela na mi tokim yupela long ol samting bilong kingdom bilong God. 26Olsem na mi ken i tokaut klia olsem, sapos wanpela bilong yupela i lus, dispela i no asua bilong mi. 27Long wanem, mi no bin surik liklik long tokim yupela long olgeta toktok bilong God. 28Holi Spirit i bin mekim yupela kamap lida bilong sios bilong God, bai yupela i lukautim sios. Olsem na, yupela mas lukaut gut long laip bilong yupela yet na lukaut gut long laip bilong ol sipsip. Em i bin kisim ol long blut bilong Em yet. 29Mi save olsem, taim mi lusim yupela, ol weldok i nogut tru bai kam namel long yupela na ol bai bagarapim sipsip. 30Na sampela man bilong yupela yet, bai ol i sanap na autim tok i no stret bilong grisim ol manmeri i go bihainim ol yet. 31Long dispela as yupela mas i stap ai klia. Na holim tingting long pasin bilong mi. Long 3-pela yia mi no slek liklik long givim woning long olgeta manmeri, long nait na long san, na aiwara bilong mi i save pundaun bilong ol. 32Nau mi laik pasim yupela long God na long tok i tokaut long grasia bilong Em. Dispela tok inap tru long mekim yupela gro na kamap strong, na long dispela tok bai yupela kisim olgeta gutpela samting God i redim bilong ol manmeri God i mekim holi. 33Mi no bin mangalim silva o gol o klos bilong wanpela man. Nogat. 34Yupela save pinis, mi bin mekim wok long han bilong mi yet bilong baim ol samting mi na ol man i raun wantaim mi i nidim. 35Long olgeta samting mi mekim, mi soim yupela olsem, yumi mas mekim dispela kain hatpela wok bilong helpim ol manmeri i no gat strong. Holim tingting long tok bilong BIKPELA Jisas. Em i tok, ‘Amamas bilong man i givim, i winim amamas bilong man i kisim.’ ”
36Na taim Pol i mekim ol dispela tok pinis, orait em i brukim skru na em i prea wantaim ol. 37Na bikpela aiwara bilong olgeta i pundaun na ol i holimpas Pol na ol i givim kis long em. 38Long wanem, ol i tingim tok Pol i bin mekim, “Yupela no inap lukim fes bilong mi gen.” Na ol i go lusim Pol long sip.
tpi_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn